സിറ്റി ഗ്യാസ്, ഗെയ്ല് പദ്ധതികളിലെ തടസം നീക്കും കൊച്ചി: സിറ്റിഗ്യാസ് വിതരണവും ഗെയ്ല് വാതക പൈപ്പ് ലൈന് പദ്ധതികളിലെ തടസങ്ങള് നീക്കാന് മന്ത്രി പി. രാജീവിന്റെ അദ്ധ്യക്ഷതയില് ചേര്ന്ന യോഗം തീരുമാനിച്ചു. ഹൈബി ഈഡന് എം.പി., എം.എല്.എ. മാരായ പി.ടി. തോമസ്, ടി.ജെ. വിനോദ്, കൊച്ചി മേയര് അഡ്വ. എം. അനില് കുമാര്, ജില്ലാ കളക്ടര് ജാഫര് മാലിക് എന്നിവരും തൃക്കാക്കര, മരട്, കളമശേരി നഗരസഭകളിലെയും കൊച്ചി കോര്പ്പറേഷനിലെയും ജനപ്രതിനിധികളും ഇന്ത്യന് ഓയില്, അദാനി ഗ്യാസ് പ്രൈവറ്റ് ലിമിറ്റഡ്, കൊച്ചി സേലം പൈപ്പ് ലൈന് പ്രൈവറ്റ് ലിമിറ്റഡ്, ദേശീയ പാത അതോറിറ്റി അധികൃതരും പങ്കെടുത്തു. തീരുമാനങ്ങള് കളമശേരി നഗരസഭ ആറാം വാര്ഡില് ഗ്യാസ് വിതരണത്തിനായി കുഴിയെടുക്കുന്നതിന് അനുമതി നല്കും. അഞ്ച് വാര്ഡുകളില് കുടി ഗ്യാസ് വിതരണത്തിന് ലൈന് വലിക്കാന് അനുമതി നല്കി. കെട്ടിക്കിടക്കുന്ന 2800 കണക്ഷന് അപേക്ഷകള് എത്രയും വേഗം പൂര്ത്തിയാക്കും. കളമശേരി വ്യവസായ എസ്റ്റേറ്റില് 800 മീറ്റര് പൈപ്പ് ലൈന് നിര്മ്മാണം ആരംഭിക്കാന് അദാനിഗ്രൂപ്പിന് അനുമതി നല്കും. തൃക്കാക്കര നഗരസഭ വാര്ഡ് 28 ല് ഗ്യാസ് പൈപ്പ് ലൈനു വേണ്ടി കുഴിയെടുത്തതിനെ തുടര്ന്ന് തകര്ന്ന റോഡുകള് ഉടന് പുന:സ്ഥാപിക്കാന് അദാനി ലിമിറ്റഡിനോട് നിര്ദേശിച്ചു. ഇവിടെ 13 വാര്ഡുകളിലായി നല്കാനുള്ള 700 കണക്ഷനുകള് മൂന്നു മാസത്തിനകം നല്കും. മരട് നഗരസഭയില് സെക്യൂരിറ്റി തുക വാങ്ങിയ ശേഷം ഒരു വാര്ഡില് പൈപ്പ് ലൈന് ഇടുന്നതിന് അനുമതി നല്കാന് മന്ത്രി നിര്ദ്ദേശിച്ചു. റോഡ് പൂര്ണരീതിയില് പുന:സ്ഥാപിക്കാനുള്ള ഉത്തരവാദിത്തം അദാനി ഗ്യാസിനായിരിക്കും. കൊച്ചി കോര്പ്പറേഷനില് ആറു ഡിവിഷനുകളില് പൈപ്പ് ഇടല് ആരംഭിക്കാനുള്ള നടപടി സ്വീകരിച്ചു. എറണാകുളം മെഡിക്കല് കോളേജ് വഴി കടന്നു പോകുന്ന പൈപ്പ് ലൈന് എല്ലാ സുരക്ഷയും ഉറപ്പാക്കും. ഇവിടെ 15 ദിവസത്തിനകം നിര്മ്മാണം പൂര്ത്തിയാക്കാനാകും. The post സിറ്റി ഗ്യാസ്, ഗെയ്ല് പദ്ധതികളിലെ തടസം നീക്കും first appeared on MalayalamExpressOnline.